CELEX: 32022L0281
Language: el
Date: 2021-12-13 00:00:00
Title: Κατ’ εξουσιοδότηση οδηγία (ΕΕ) 2022/281 της Επιτροπής της 13ης Δεκεμβρίου 2021 για την τροποποίηση, με σκοπό την προσαρμογή στην τεχνική και επιστημονική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για ειδικούς σκοπούς (Κείμενο που παρουσιάζει ενδιαφέρον για τον ΕΟΧ)

24.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/47
               
            
         ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) 2022/281 ΤΗΣ ΕΠΙΤΡΟΠΗΣ
         της 13ης Δεκεμβρίου 2021
         για την τροποποίηση, με σκοπό την προσαρμογή στην τεχνική και επιστημονική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για ειδικούς σκοπούς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός (ΗΗΕ) που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
                  
               
                     (2)
                  
                  
                     Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
                  
               
                     (3)
                  
                  
                     Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ.
                  
               
                     (4)
                  
                  
                     Βάσει της απόφασης 2010/571/ΕΕ (2), η Επιτροπή χορήγησε, μεταξύ άλλων, εξαίρεση για τη χρήση υδραργύρου σε (συμπαγείς) λαμπτήρες φθορισμού ενός κάλυκα για ειδικούς σκοπούς (στο εξής: εξαίρεση), η οποία πλέον απαριθμείται ως εξαίρεση 1(στ) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας.
                  
               
                     (5)
                  
                  
                     Ο υδράργυρος χρησιμοποιείται σε (συμπαγείς) λαμπτήρες φθορισμού ενός κάλυκα για ειδικούς σκοπούς για την παραγωγή υπεριώδους φωτός, το οποίο στη συνέχεια μετατρέπεται σε ορατό φως από τη φθορίζουσα επικάλυψη της λυχνίας του λαμπτήρα.
                  
               
                     (6)
                  
                  
                     Στις 19 Δεκεμβρίου 2014 και στις 15 Ιανουαρίου 2015 η Επιτροπή έλαβε δύο αιτήσεις για ανανέωση της εξαίρεσης (στο εξής: αιτήσεις ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ, μία από τις οποίες επικαιροποιήθηκε με ανανεωμένη αίτηση που υποβλήθηκε στις 20 Ιανουαρίου 2020. Σύμφωνα με το άρθρο 5 παράγραφος 5 δεύτερο εδάφιο της οδηγίας 2011/65/ΕΕ, η εξαίρεση εξακολουθεί να ισχύει έως ότου ληφθεί απόφαση σχετικά με την αίτηση ανανέωσης.
                  
               
                     (7)
                  
                  
                     Η αξιολόγηση των αιτήσεων ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι η εξάλειψη του υδραργύρου στις σχετικές εφαρμογές ή η υποκατάστασή του με ουσία συγκρίσιμης απόδοσης είναι επί του παρόντος τεχνικώς ανέφικτη. Η ανωτέρω αξιολόγηση περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
                  
               
                     (8)
                  
                  
                     Οι εξαιρέσεις από τον περιορισμό για ορισμένα συγκεκριμένα υλικά ή κατασκευαστικά στοιχεία θα πρέπει θα πρέπει να είναι περιορισμένης κλίμακας και διάρκειας, ώστε να επιτευχθεί η σταδιακή εξάλειψη των επικίνδυνων ουσιών από τον ΗΗΕ. Η αξιολόγηση κατέληξε επίσης στο συμπέρασμα ότι, αφενός, το πεδίο εφαρμογής της εξαίρεσης θα πρέπει να περιοριστεί σε περαιτέρω ειδικές εφαρμογές και, αφετέρου, η διάρκεια της τρέχουσας ευρείας εξαίρεσης μπορεί να συντομευθεί.
                  
               
                     (9)
                  
                  
                     Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3) και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν.
                  
               
                     (10)
                  
                  
                     Κατά συνέπεια, είναι σκόπιμο να χορηγηθεί ανανέωση της εξαίρεσης για μέγιστη περίοδο πέντε ετών, σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ, για λαμπτήρες για ειδικούς σκοπούς που έχουν σχεδιαστεί για να εκπέμπουν φως στο υπεριώδες φάσμα, δεδομένου ότι δεν υπάρχουν επί του παρόντος αξιόπιστες εναλλακτικές λύσεις. Για όλους τους άλλους τύπους συμπαγών λαμπτήρων φθορισμού που εμπίπτουν στην κατηγορία των συμπαγών λαμπτήρων φθορισμού για ειδικούς σκοπούς, η εξαίρεση θα πρέπει να ανανεωθεί για τρία έτη, ώστε να δοθεί στον κλάδο η δυνατότητα να εκπονήσει λεπτομερή στοιχεία που να δικαιολογούν τη συνέχιση της εξαίρεσης αυτής για συγκεκριμένες κατηγορίες ειδικών λαμπτήρων, σε ευθυγράμμιση με την επιδίωξη της οδηγίας σύμφωνα με την οποία οι εξαιρέσεις θα πρέπει να είναι περιορισμένης κλίμακας και διάρκειας. Ενόψει των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενή αντίκτυπο στην καινοτομία.
                  
               
                     (11)
                  
                  
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
         
         
            Άρθρο 2
            
               1.   Τα κράτη μέλη θεσπίζουν και δημοσιεύουν, το αργότερο την 30ή Σεπτεμβρίου 2022, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
               Εφαρμόζουν τις διατάξεις αυτές από την 1η Οκτωβρίου 2022.
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 13 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 174 της 1.7.2011, σ. 88.
         
            (2)  Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
      
      
         
            ΠΑΡΑΡΤΗΜΑ
            Στο παράρτημα III της οδηγίας 2011/65/ΕΕ, η καταχώριση 1(στ) αντικαθίσταται από το ακόλουθο κείμενο:
            
               
                           Εξαίρεση
                        
                        
                           Πεδίο εφαρμογής και ημερομηνίες εφαρμογής
                        
                     
                           «1
                        
                        
                           Υδράργυρος σε (συμπαγείς) λαμπτήρες φθορισμού ενός κάλυκα, σε ποσότητα που δεν υπερβαίνει (ανά καυστήρα):
                        
                        
                            
                        
                     
                           1(στ)-I
                        
                        
                           Για λαμπτήρες που έχουν σχεδιαστεί να εκπέμπουν φως κυρίως στο υπεριώδες φάσμα: 5 mg
                        
                        
                           Λήγει στις 24 Φεβρουαρίου 2027
                        
                     
                           1(στ)-II
                        
                        
                           Για ειδικούς σκοπούς: 5 mg
                        
                        
                           Λήγει στις 24 Φεβρουαρίου 2025»